﻿

O‘zbekiston Respublikasi Prezidentining

Qarori

**2012-2016 YILLARDA QIShLOQ XO‘JALIGI IShLAB ChIQARIShINI YaNADA MODERNIZATSIYA QILISh, TEXNIK VA TEXNOLOGIK JIHATDAN QAYTA JIHOZLASh DASTURI TO‘G‘RISIDA**

**[Ko‘chirma]**

* LexUZ sharhi*

*Mazkur qaror O‘zbekiston Respublikasi Prezidentining 2020-yil 27-sentabrdagi PF-6075-sonli “O‘z ahamiyatini yo‘qotgan qonunchilik hujjatlarini qayta ko‘rib chiqish tizimini joriy etish orqali mamlakatda ishbilarmonlik muhitini yaxshilash chora-tadbirlari to‘g‘risida”gi* [*Farmoniga*](http://lex.uz/docs/-5019106?ONDATE=28.09.2020%2000#-5020978) *asosan o‘z kuchini yo‘qotgan.*

Qishloq xo‘jaligini va sanoatning qayta ishlovchi tarmoqlarini mamlakatimizda ishlab chiqarilgan, jahon talablari va standartlariga javob beradigan zamonaviy yuqori unumli qishloq xo‘jaligi texnikasi va texnologik asbob-uskunalar bilan jihozlash darajasini tubdan oshirish, qishloq xo‘jaligi mashinasozligi korxonalarini modernizatsiya qilish, texnik va texnologik jihatdan yangilash uchun xorijiy investitsiyalarni, eng avvalo yetakchi xorijiy kompaniyalarning to‘g‘ridan to‘g‘ri investitsiyalarini keng jalb etish maqsadida:

1. O‘zbekiston Respublikasi Qishloq va suv xo‘jaligi vazirligi tomonidan Iqtisodiyot vazirligi, Moliya vazirligi, “O‘zqishloqxo‘jalikmashlizing” AJ, “O‘zagromashservis” uyushmasi, qishloq xo‘jaligi mashinasozligi korxonalari bilan birgalikda ishlab chiqilgan 2012 — 2016-yillarda Qishloq xo‘jaligi ishlab chiqarishini yanada modernizatsiya qilish, texnik va texnologik jihatdan qayta jihozlash dasturi ma’qullansin. Dastur:

2012 — 2016-yillarda mamlakatimizda qishloq xo‘jaligi texnikasini ishlab chiqarish va uning asosiy turlarini yangilashning 1-ilovaga\* muvofiq prognoz parametrlarini;

\*1-ilova berilmaydi

2012 — 2016-yillarda qishloq xo‘jaligi va melioratsiya texnikasi, transport vositalari va qishloq xo‘jaligi mahsulotlari yetishtirish va ularni qayta ishlash bo‘yicha texnologik asbob-uskunalarning yangi turlarini ishlab chiqarishni tashkil etish bo‘yicha 2 va 3-ilovalarga\* muvofiq investitsiya loyihalari ro‘yxatini o‘z ichiga oladi.

\*2 va 3-ilovalar berilmaydi.

Vazirlar Mahkamasining Mashinasozlik, elektrotexnika va aviatsiya sanoatini rivojlantirish, mahsulotlarni standartlashtirish masalalari kompleksi (U.U.Rozuqulov), qishloq xo‘jaligi mashinasozligi korxonalari manfaatdor vazirliklar, idoralar hamda tijorat banklari bilan birgalikda 2 va 3-ilovalarda nazarda tutilgan investitsiya loyihalarini amalga oshirishning barcha bosqichlari o‘z vaqtida ro‘yobga chiqarilishini, shu jumladan loyiha hujjatlari ishlab chiqilishi va ekspertizadan o‘tkazilishini, qurilish-montaj ishlari bajarilishini hamda quvvatlar foydalanishga topshirilishini ta’minlasinlar.

2. 2012 — 2016-yillarda Qishloq xo‘jaligi ishlab chiqarishini yanada modernizatsiya qilish, texnik va texnologik jihatdan qayta jihozlash dasturini amalga oshirishni ta’minlash yuzasidan 4-ilovaga\* muvofiq tarkibda Ishlarni muvofiqlashtirish va masalalarni tezkor hal etish bo‘yicha idoralararo komissiya tashkil etilsin.

\*4-ilova berilmaydi.

Idoralararo komissiya (U.U.Rozuqulov):

O‘zbekiston Respublikasi Tashqi iqtisodiy aloqalar, investitsiyalar va savdo vazirligi bilan birgalikda har yili 1-sentabrgacha ushbu qarorning 1 va 2-ilovalariga muvofiq qishloq xo‘jaligi texnikasining barcha turlari va tiplari ko‘rgazmalari o‘tkazilishini ta’minlasin va ularning natijalari bo‘yicha 15-sentabrgacha bo‘lgan muddatda Vazirlar Mahkamasiga eng yaxshi jahon namunalariga mos hamda xalqaro talablar va standartlarga javob beradigan texnikaning zamonaviy va samarali tiplarini ishlab chiqarish hamda qishloq xo‘jaligiga yetkazib berish uchun tanlab olish bo‘yicha takliflarni kiritsin;

ikki oy muddatda Vazirlar Mahkamasiga eng yangi qishloq xo‘jaligi texnikasiga oid maxsus konstruktorlik byurosi tashkil etish bo‘yicha takliflar kiritsin, bunda respublikadagi qishloq xo‘jaligi ishlab chiqarishining o‘ziga xos xususiyatlari hamda paxtachilik, ozuqa yetishtirish, sabzavotchilik, bog‘dorchilik va uzumchilik singari qishloq xo‘jaligining yetakchi tarmoqlarida tuproqqa ishlov beradigan, ko‘chat o‘tqazadigan, hosilni yig‘ishtiradigan va xizmat ko‘rsatuvchi texnikaga nisbatan qo‘yiladigan talablar nazarda tutilsin.

Idoralararo komissiyaga (U.U.Rozuqulov) O‘zbekiston Respublikasi Qishloq va suv xo‘jaligi vazirligi, Iqtisodiyot vazirligi, Moliya vazirligi hamda qishloq xo‘jaligi mashinasozligi korxonalarining birgalikdagi taqdimnomasiga ko‘ra qishloq xo‘jaligi va melioratsiya texnikasini ishlab chiqarish va xarid qilish hajmlari, shuningdek bozor konyunkturasiga va qishloq xo‘jaligi ishlab chiqarishi texnologiyasi rivojlanishiga muvofiq investitsiya loyihalarini amalga oshirish muddatlari o‘zgarishi mumkinligini nazarda tutgan holda Dasturga aniqlashtirish va qo‘shimchalar kiritishga ruxsat berilsin.

[*Oldingi*](http://lex.uz/docs/-2018683?ONDATE=21.05.2012%2000#-2018748)*tahrirga qarang.*

*(4-band O‘zbekiston Respublikasi Prezidentining 2019-yil 12-dekabrdagi PF-5893-sonli* [*Farmoniga*](http://lex.uz/docs/-4643195?ONDATE=13.12.2019%2000#-4647075) *asosan o‘z kuchini yo‘qotgan — Qonun hujjatlari ma’lumotlari milliy bazasi, 13.12.2019-y., 06/19/5893/4150-son)*

5. Quyidagicha tartib o‘rnatilsin, unga muvofiq:

[*Oldingi*](http://lex.uz/docs/-2018683?ONDATE=21.05.2012%2000#-2018752)*tahrirga qarang.*

*(5-bandning ikkinchi xatboshisi O‘zbekiston Respublikasi Prezidentining 2018-yil 28-avgustdagi PQ-3922-sonli* [*qaroriga*](http://lex.uz/docs/-3888303?ONDATE=30.08.2018%2000#-3888365) *asosan chiqarilgan — Qonun hujjatlari ma’lumotlari milliy bazasi, 30.08.2018-y., 07/18/3922/1814-son)*

[*Oldingi*](http://lex.uz/docs/-2018683?ONDATE=21.05.2012%2000#-2018753)*tahrirga qarang.*

*(5-bandning uchinchi xatboshisi O‘zbekiston Respublikasi Prezidentining 2018-yil 28-avgustdagi PQ-3922-sonli* [*qaroriga*](http://lex.uz/docs/-3888303?ONDATE=30.08.2018%2000#-3888365) *asosan chiqarilgan — Qonun hujjatlari ma’lumotlari milliy bazasi, 30.08.2018-y., 07/18/3922/1814-son)*

O‘zbekiston Respublikasi Moliya vazirligi huzuridagi Qishloq xo‘jaligini texnika bilan ta’minlashni davlat tomonidan rag‘batlantirish jamg‘armasi mablag‘laridan foydalangan holda lizing asosida qishloq xo‘jaligi texnikasi sotib olish 5-ilovaga\* muvofiq haq to‘lash shartlarida amalga oshiriladi.

\*5-ilova berilmaydi.

Vazirlar Mahkamasi qishloq xo‘jaligi ekinlarini joylashtirishni, ekin maydonlari va mexanizatsiyalashtirilgan ishlar hajmini hisobga olgan holda moliyalashtirishning turli manbalari bo‘yicha qishloq xo‘jaligi texnikasiga bo‘lgan ehtiyojni va ularni xarid qilishning zarur hajmini aniqlash asosida qishloq xo‘jaligi texnikasi sotib olish uchun har yilgi shartnoma kampaniyasini o‘tkazish tartibi to‘g‘risidagi [Nizomni](http://lex.uz/docs/-2032491#-2034093) bir oy muddatda tasdiqlasin.

6. Qoraqalpog‘iston Respublikasi Vazirlar Kengashi Raisi, viloyatlar va tumanlar hokimlari zimmasiga shartnoma kampaniyasi o‘z vaqtida va sifatli tashkil etilishi, shuningdek ehtiyot qismlar sotib olishga va qishloq xo‘jaligi texnikasiga servis xizmati ko‘rsatish bo‘yicha xizmat shartnomalari tuzilishi borasida shaxsiy javobgarlik yuklansin.

7. Qishloq xo‘jaligi mashinasozligi korxonalari ishlab chiqariladigan mahsulotlarga narxlarni shakllantirishda ilmiy-tadqiqot va tajriba-konstruktorlik ishlarini moliyalashtirishga sotiladigan mahsulot tannarxining 1 foizi miqdoridagi sarf-xarajatlarni nazarda tutsinlar, ushbu mablag‘lar keyinchalik korxonalarning alohida hisob raqamlarida jamlanadi va ulardan korxonalarni boshqarishning tegishli organlari bilan kelishgan holda qonun hujjatlarida belgilangan tartibda foydalaniladi.

8. Qishloq xo‘jaligi mashinasozligi korxonalari ushbu qarorning 2-ilovasida nazarda tutilgan investitsiya loyihalarini amalga oshirish doirasida, shu jumladan jahonning yetakchi ishlab chiqaruvchilari bilan litsenziya bitimlari asosida texnika, butlovchi buyumlar va ularga detallarning yangi turlarini ishlab chiqarishni o‘zlashtirishda:

texnika, butlovchi uzellar, detallar va ularga ehtiyot qismlarning yangi turlari sotilishi yuzasidan foydadan olinadigan soliqdan;

texnika, butlovchi uzellar, detallar va ularga ehtiyot qismlarning yangi turlarini ishlab chiqarish uchun foydalaniladigan asosiy mablag‘lar yuzasidan mol-mulk solig‘idan 5 yil muddatga ozod qilinsin.

9. O‘zbekiston Respublikasi Qishloq va suv xo‘jaligi vazirligi Iqtisodiyot vazirligi, Moliya vazirligi, Adliya vazirligi, boshqa manfaatdor vazirliklar va idoralar bilan birgalikda bir oy muddatda Vazirlar Mahkamasiga:

2012 — 2016-yillarda Qishloq xo‘jaligi ishlab chiqarishini yanada modernizatsiya qilish, texnik va texnologik jihatdan qayta jihozlash dasturini amalga oshirishni ta’minlash bo‘yicha kompleks tadbirlarni;

qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risidagi takliflarni kiritsin.

10. Mazkur qarorning ijrosini nazorat qilish O‘zbekiston Respublikasining Bosh vaziri Sh.M.Mirziyoyev zimmasiga yuklansin.

**O‘zbekiston Respublikasining Prezidenti I. KARIMOV**

Toshkent sh.,

2012-yil 21-may,

№ PQ-1758

*(O‘zbekiston Respublikasi Oliy Majlisi palatalarining Axborotnomasi, 2012-y., 5-son, 139-modda; 2016-y., 46-son, 527-modda, 47-son, 537-modda; Qonun hujjatlari ma’lumotlari milliy bazasi, 30.08.2018-y., 07/18/3922/1814-son; 13.12.2019-y., 06/19/5893/4150-son)*